KOMISIJOS DIREKTYVA 2007/62/EB
2007 m. spalio 4 d.
iš dalies keičianti Tarybos direktyvų 86/362/EEB ir 90/642/EEB tam tikrus priedus dėl didžiausios leistinos bifenazato, petoksamido, pirimetanilo ir rimsulferono likučių koncentracijos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo (1), ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo (2), ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (3), ypač į jos 4 straipsnio 1 dalies f punktą,
kadangi:
(1)
Į Direktyvos 91/414/EEB I priedą atitinkamai Komisijos direktyvomis 2006/74/EB (4), 2006/41/EB (5), 2005/58/EB (6) ir 2006/39/EB (7) įtrauktos šios veikliosios medžiagos: pirimetanilas, petoksamidas, bifenazatas ir rimsulferonas.
(2)
Nagrinėjamosios veikliosios medžiagos į Direktyvos 91/414/EEB I priedą įtrauktos remiantis pateiktos informacijos apie siūlomus naudojimo atvejus vertinimu. Informaciją apie šių medžiagų naudojimo atvejus pateikė tam tikros valstybės narės pagal tos direktyvos 4 straipsnio 1 dalies f punktą. Turima informacija buvo peržiūrėta, ir jos pakanka kai kurioms didžiausios leistinos likučių koncentracijos (DLK) vertėms nustatyti.
(3)
Jeigu nėra nustatytų Bendrijos arba laikinųjų DLK verčių, prieš įregistruodamos augalų apsaugos produktus, kurių sudėtyje yra šių veikliųjų medžiagų, valstybės narės turi nustatyti nacionalines laikinąsias DLK vertes pagal Direktyvos 91/414/EEB 4 straipsnio 1 dalies f punktą.
(4)
Bendrijos DLK ir Codex Alimentarius rekomenduojamos vertės nustatomos ir vertinamos laikantis panašių procedūrų. Codex Alimentarius nustatytos kelios DLK vertės bifenazatui. Pagal Codex Alimentarius DLK vertes nustatytos DLK vertės buvo vertinamos atsižvelgiant į vartotojams keliamą pavojų. Naudojantis Komisijos turimais tyrimais pagrįstomis toksikologinėmis charakteristikomis, buvo nustatyta, kad pavojaus nėra.
(5)
Komisijos peržiūros ataskaitose, parengtose siekiant minėtas veikliąsias medžiagas įtraukti į Direktyvos 91/414/EEB I priedą, buvo nustatyta šių medžiagų leistina paros dozė (LPD) ir, jei būtina, ūmaus poveikio etaloninė dozė (ŪPED). Maisto produktų, apdorotų minėtomis veikliosiomis medžiagomis, poveikis vartotojams buvo įvertintas Bendrijos nustatyta tvarka. Taip pat buvo atsižvelgta į Pasaulio sveikatos organizacijos paskelbtas rekomendacijas (8) ir į Augalų mokslinio komiteto nuomonę (9) dėl taikytos metodikos. Padaryta išvada, kad dėl pasiūlytų DLK verčių LPD arba ŪPED nebus viršytos.
(6)
Siekiant užtikrinti, kad vartotojas būtų tinkamai apsaugotas nuo be leidimo naudojamų augalų apsaugos produktų likučių poveikio, atitinkamiems produktų ir (arba) pesticidų deriniams reikėtų nustatyti laikinąsias DLK vertes, atitinkančias žemutinę analizinio nustatymo ribą.
(7)
Tokių laikinųjų DLK verčių nustatymas Bendrijos lygiu valstybėms narėms netrukdo atitinkamoms medžiagoms nustatyti laikinąsias DLK vertes pagal Direktyvos 91/414/EEB 4 straipsnio 1 dalies f punktą ir tos direktyvos VI priedą. Manoma, kad ketverių metų turi pakakti kitiems atitinkamos veikliosios medžiagos naudojimo atvejams nustatyti. Tuomet laikinosios DLK vertės turėtų tapti galutinėmis.
(8)
Todėl būtina pakeisti direktyvų 86/362/EEB ir 90/642/EEB prieduose pateiktas DLK vertes, siekiant tinkamai prižiūrėti ir kontroliuoti, kaip laikomasi draudimo juos naudoti, ir apsaugoti vartotoją.
(9)
Todėl direktyvos 86/362/EEB ir 90/642/EEB turėtų būti atitinkamai iš dalies pakeistos.
(10)
Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 86/362/EEB II priedas iš dalies keičiamas pagal šios direktyvos I priedą.
2 straipsnis
Direktyvos 90/642/EEB II priedas iš dalies keičiamas pagal šios direktyvos II priedą.
3 straipsnis
Valstybės narės ne vėliau kaip iki 2008 m. balandžio 5 d. priima ir paskelbia įstatymus ir kitus teisės aktus, kurie įsigalioję įgyvendina šią direktyvą. Jos nedelsdamos pateikia Komisijai tų nuostatų tekstą bei tų nuostatų ir šios direktyvos atitikmenų lentelę.
Valstybės narės taiko minėtas nuostatas nuo 2008 m. balandžio 6 d.
Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodų darymo tvarką nustato valstybės narės.
4 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2007 m. spalio 4 d.